
RAPORT 

asupra proiectului de Lege pentru ratificarea Acordului de stabilizare 
şi de asociere, între Comunităţile Europene şi statele membre ale acestora, 
pe de o parte, şi Republica Muntenegru, pe de altă parte, semnat la Podgorica 
la 15 octombrie 2007
În conformitate cu prevederile art. 95 şi 115 din Regulamentul Camerei Deputaţilor, republicat, cu modificările ulterioare, Comisia pentru politică economică, reformă şi privatizare a fost sesizată, spre dezbatere, în fond, în procedură de urgenţă, cu proiectul de Lege pentru ratificarea Acordului de stabilizare şi de asociere, între Comunităţile Europene şi statele membre ale acestora, pe de o parte, şi Republica Muntenegru, pe de altă parte, semnat la Podgorica la 15 octombrie 2007, trimis cu adresa nr. PL-x 467 din 8 septembrie 2008, înregistrată sub nr. 21/130 din                    9 septembrie 2008.
Potrivit prevederilor art. 75 din Constituţia României, republicată, şi ale art.92 alin. (8) pct. 1 din Regulamentul Camerei Deputaţilor, republicat, cu modificările ulterioare, în cazul acestei iniţiative legislative, Camera Deputaţilor este prima Cameră sesizată.

Consiliul Legislativ a avizat favorabil proiectul de lege, conform avizului nr. 737 din  18 iunie 2008.
Comisia juridică, de disciplină şi imunităţi, a avizat favorabil proiectul de lege, în forma prezentată, conform avizului nr. 31/786  din 17 septembrie 2008.
Comisia pentru politică externă, conform avizului nr. 33/PL-x 467 din            10 septembrie 2008, a avizat favorabil proiectul de lege, în forma prezentată.
Comisia pentru industrii şi servicii, a avizat favorabil proiectul de lege, în forma prezentată, conform avizului nr. 23/359 din  9 septembrie 2008.
Comisia pentru agricultură, silvicultură, industrie alimentară şi servicii specifice, conform avizului nr. 24/300 din 10 septembrie 2008, a avizat favorabil proiectul de lege, în forma prezentată.
Iniţiativa legislativă supusă dezbaterii are ca obiect de reglementare ratificarea Acordului de stabilizare şi de asociere, între Comunităţile Europene şi statele membre ale acestora, pe de o parte, şi Republica Muntenegru, pe de altă parte, semnat la Podgorica la 15 octombrie 2007. Scopul asocierii îl constituie consolidarea unei ordini europene stabile, întemeiată pe cooperare, pentru care Uniunea Europeană reprezintă elementul de bază, în contextul economic şi politic general european. Principalele obiective ale Acordului sunt următoarele: sprijinirea Republicii Muntenegru de a consolida democraţia şi statul de drept şi de a finaliza procesul de tranziţie spre o economie de piaţă funcţională, stabilizarea regiunii şi consolidarea cooperării regionale în toate domeniile reglementate prin acest acord, precum şi dezvoltarea cooperării economice internaţionale a Republicii Muntenegru, inclusiv prin armonizarea legislaţiei sale naţionale cu cea comunitară, în perspectiva instituirii unei zone de liber schimb între Comunitatea Europeană şi Republica Muntenegru, în termen de 5 ani de la intrarea în vigoare a prezentului acord.

Acordul fiind un tratat internaţional multilateral semnat la nivel de stat, potrivit art. 19 alin.(1)  lit. a) din Legea nr. 590/2003 privind tratatele, este supus Parlamentului spre ratificare prin lege. 
În conformitate cu prevederile art. 61 din Regulamentul Camerei Deputaţilor, republicat, cu modificările ulterioare, membrii Comisiei au examinat proiectul de lege mai sus menţionat în şedinţa din 17 septembrie 2008. 

La lucrările Comisiei a participat, în calitate de invitat, din partea Ministerului Afacerilor Externe, domnul Anton Niculescu – secretar de stat.

La dezbaterea acestei iniţiative legislative, din totalul de 23 de membri ai Comisiei pentru politică economică, reformă şi privatizare, la şedinţă au fost prezenţi 22 deputaţi.
    În urma examinării propunerii legislative şi a punctelor de vedere exprimate de către membrii Comisiei şi de către invitat, s-a hotărât, cu unanimitate de voturi, să supună plenului Camerei Deputaţilor, spre dezbatere şi adoptare, proiectul de Lege pentru ratificarea Acordului de stabilizare şi de asociere, între Comunităţile Europene şi statele membre ale acestora, pe de o parte, şi Republica Muntenegru, pe de altă parte, semnat la Podgorica la 15 octombrie 2007, în forma prezentată de iniţiator.
În raport cu obiectul şi conţinutul său, proiectul de lege face parte din categoria legilor ordinare.                                                                                                                                                                                      
       PRESEDINTE                                                             

      Mihai TUDOSE                                                        

                                                             SECRETAR                                                                                                                                                                                  

                                                             Cornel POPA                                                                                                                                           

                                                                                                              Consilier parlamentar                                                                                                                     

                                                                                                                                      Graziella Segărceanu   

Vă înaintăm, alăturat, RAPORTUL asupra proiectului de Lege pentru ratificarea Acordului de stabilizare şi de asociere, între Comunităţile Europene şi statele membre ale acestora, pe de o parte, şi Republica Muntenegru, pe de altă parte, semnat la Podgorica la 15 octombrie 2007, trimis, spre dezbatere în fond, în procedură de urgenţă, cu adresa nr. PL-x 467 din 8 septembrie 2008, înregistrată sub nr. 21/130 din 9 septembrie 2008, Camera Deputaţilor fiind prima Cameră sesizată.
În raport cu obiectul şi conţinutul său, proiectul de lege face parte din categoria legilor ordinare.

